Mshubiri

Kwa kipimo chenye jina la karibu angalia hapa shubiri

Mshubiri au msubili ni jina la mimea ya jenasi Aloe katika nusufamilia Asphodeloideae ya familia Xanthorrhoeaceae ambayo ni aina za sukulenti. Watu wengi wanaendelea kuweka Aloe ndani ya familia yake Aloaceae. Spishi kadhaa ni miti, lakini siku hizi huainishwa katika jenasi Aloidendron.

Majani ya mishubiri na dawa zilizotengenezwa kutoka haya huitwa shubiri.

Mimea hii ina shina fupi au haina shina kabisa, isipokuwa spishi zilizo miti. Majani ni marefu na manono na yanatoka shina karibu na wenziwe; yana miiba kingoni mwao. Maua yana umbo wa mrija mfupi na rangi yake ni nyekundu, pinki, ya machungwa, njano au nyeupe. Yapo mwishoni mwa kikonyo chenye vitawi au bila vitawi. Utomvu utokao mwenye majani hutumika kutengeneza dawa.

Spishi moja inajulikana sana: mshubirimani (Aloe vera), ambao unapandwa sana duniani na hutumika kwa kutengeneza dawa za uganga au za mitishamba. 

Spishi nyingine inayopandwa sana katika Afrika na nchi nyingine za Tropiki ni mshubiri mwekundu (A. ferox).

Spishi kadhaa za Afrika ya Mashariki
 Aloe ballyi, Mshubiri wa Bally
 Aloe carolineae, Mshubiri wa Carol
 Aloe chabaudii, Mshubiri wa Chabaud
 Aloe christianii, Mshubiri wa Christian
 Aloe citrina, Mshubiri Njano
 Aloe dawei, Mshubiri wa Dawe
 Aloe duckeri, Mshubiri wa Ducker
 Aloe elgonica, Mshubiri wa Elgoni
 Aloe ferox, Mshubiri Mwekundu
 Aloe flexilifolia
 Aloe kedongensis, Kiruma
 Aloe kilifiensis, Mshubiri wa Kilifi
 Aloe lateritia, Mlalangao
 Aloe microdonta
 Aloe ngongensis, Mshubiri wa Ngong
 Aloe nuttii, Kisimamleo
 Aloe nyeriensis, Mshubiri wa Nyeri
 Aloe rabaiensis, Jolonji
 Aloe rivae
 Aloe ruspoliana, Mshubiri wa Ruspol
 Aloe scabrifolia
 Aloe secundiflora, Mshubiri-nyani
 Aloe turkanensis, Mshubiri Turkana
 Aloe tweediae
 Aloe ukambensis, Mshubiri Kamba
 Aloe vera, Mshubirimani
 Aloe volkensii
 Aloe wilsonii, Mshubiri wa Wilson
 Aloe wollastonii, Mlalangao

 Picha 

Jamii:Mshubiri na jamaa
Jamii:Mitishamba